Source: https://www.jogiforum.hu/hirek/33725
Timestamp: 2020-04-02 22:57:01
Document Index: 17711756

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Bérmunka keretében nyújtott szolgáltatások áfa-mentességétől - Az Európai Bíróság ítéletet hozott a magyar SMK Kft. ügyében | hírek | Jogi Fórum ﻿
Bérmunka keretében nyújtott szolgáltatások áfa-mentességétől - Az Európai Bíróság ítéletet hozott a magyar SMK Kft. ügyében
2015.04.30. Jogi Fórum / Európai Unió Bírósága
A más tagállamban nyilvántartásba vett megrendelő részére bérmunka keretében nyújtott szolgáltatások csak akkor mentesek az áfa alól a szolgáltatások nyújtásának helye szerinti tagállamban, ha a késztermékeket azt megelőzően feladják vagy elfuvarozzák e tagállamból, hogy azokra vonatkozóan újabb áfaköteles ügyletet végeznének - áll az Európai Unió Bíróságának ítéletében.
Ezen ügy a békéscsabai gyárában elektronikai berendezésekhez távirányítókat gyártó SMK cégcsoport tevékenységéhez kapcsolódó áfa megfizetését érinti. A cégcsoport egyik tagja, az Egyesült Királyságbeli székhelyű SMK UK biztosította a termeléshez szükséges alapanyagokat, alkatrészeket, gépeket és berendezéseket. A brit cég részére a távirányítók összeszerelését bérmunka keretében a magyarországi székhelyű SMK Kft. végezte. A késztermékeket ezután az SMK UK a cégcsoport harmadik tagjának, a belgiumi székhelyű SMK Europe-nak értékesítette, amely azokat továbbértékesítette a vevőkhöz.
Az SMK Kft. által az adóhatóság ellen indított perben eljáró Gyulai Közigazgatási és Munkaügyi Bíróság lényegében azt kérdezi a Bíróságtól, hogy a magyar cég a hozzáadottérték-adót (héa, aminek magyarországi megfelelője az áfa) uniós szinten szabályozó irányelv értelmében jogosan vélte-e úgy, hogy az elvégzett bérmunka alapján neki járó díjazás után őt hazánkban nem terheli adófizetési kötelezettség.
Ítéletében a Bíróság emlékeztet arra, hogy a bérmunka keretében nyújtott szolgáltatások teljesítési helye főszabály szerint az a tagállam, amelynek területén e szolgáltatásokat ténylegesen nyújtották.
E szabálytól eltérően, a héa szempontjából a kérdéses szolgáltatások tényleges teljesítési helye szerinti tagállamtól eltérő tagállamban nyilvántartásba vett megrendelőknek nyújtott ilyen szolgáltatások teljesítési helyének azon tagállam területét kell tekinteni, amely a megrendelőnek kiadta azt a héaazonosítószámot, amely alapján a szolgáltatást részére nyújtották. Ezen eltérés kizárólag akkor alkalmazandó, ha a készterméket feladják vagy elfuvarozzák azon tagállamból, ahol a szolgáltatást ténylegesen nyújtották.
Ez utóbbi feltétel tekintetében a Bíróság hangsúlyozza, hogy a bérmunka tárgyát képező árukat az ezeken végzett munkára vonatkozó ügylet keretében kell elfuvarozni vagy feladni azt megelőzően, hogy ezen árukra vonatkozóan más héaköteles ügyletet végeznének.
Ezzel összefüggésben a Bíróság megállapítja, hogy a jelen ügyben szóban forgó késztermékek az összeszerelésüket követően Magyarországon maradtak, és azokat csak az értékesítésükből és továbbértékesítésükből álló ügyleteket követően fuvarozták el e tagállamból.
Következésképpen a Bíróság kimondja, hogy mivel a vizsgált ügyben nem teljesült az irányelv által az áruk elfuvarozására vagy feladására vonatkozó feltétel, ezért a kérdéses szolgáltatások teljesítéséi helyét az irányelvben foglalt főszabály alapján kell meghatározni, amely szerint e hely a tényleges teljesítési helyük szerinti tagállam, a jelen ügyben Magyarország területe.